Document ID: 32009D0909

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 1ης Δεκεμβρίου 2009
για τον καθορισμό των όρων απασχόλησης του Προέδρου του Ευρωπαϊκού Συμβουλίου
(2009/909/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης, και ιδίως το άρθρο 243,
τον κανονισμό αριθ. 422/67/ΕΟΚ, 5/67/Ευρατόμ του Συμβουλίου, της 25ης Ιουλίου 1967, περί του καθορισμού του καθεστώτος χρηματικών απολαβών του Προέδρου και των Μελών της Επιτροπής, του Προέδρου, των Δικαστών, των Γενικών Εισαγγελέων και του Γραμματέως του Δικαστηρίου καθώς και του Προέδρου, των Μελών και του Γραμματέα του Πρωτοδικείου, καθώς και του Προέδρου, των Μελών και του Γραμματέως του Δικαστηρίου Δημόσιας Διοίκησης της Ευρωπαϊκής Ένωσης (1),
Εκτιμώντας τα ακόλουθα:
(1)
H συνθήκη της Λισαβόνας μετατρέπει το Ευρωπαϊκό Συμβούλιο σε θεσμικό όργανο της Ευρωπαϊκής Ένωσης και θεσπίζει το αξίωμα του Προέδρου του Ευρωπαϊκού Συμβουλίου με θητεία δυόμισι ετών και δυνατότητα μιας ανανέωσης.
(2)
Θα πρέπει να καθορισθούν οι όροι απασχόλησης του Προέδρου του Ευρωπαϊκού Συμβουλίου,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι διατάξεις του κανονισμού αριθ. 422/67/ΕΟΚ, 5/67/Ευρατόμ του Συμβουλίου, της 25ης Ιουλίου 1967, που εφαρμόζονται στον Πρόεδρο της Επιτροπής, εφαρμόζονται κατ’ αναλογία στον Πρόεδρο του Ευρωπαϊκού Συμβουλίου.
2. Ο βασικός μηνιαίος μισθός του Προέδρου του Ευρωπαϊκού Συμβουλίου ισούται προς το ποσό που προκύπτει από την εφαρμογή συντελεστή 138 % επί του βασικού μισθού υπαλλήλου της Ευρωπαϊκής Ένωσης βαθμού 16, κλιμάκιο τρίτο.
Άρθρο 2
Η παρούσα απόφαση κοινοποιείται στον Πρόεδρο του Ευρωπαϊκού Συμβουλίου από τον Πρόεδρο του Συμβουλίου.
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 1 Δεκεμβρίου 2009.

Labels: 9
15